### Beslutninger

Sagens behandling blev udsat i byrådets møde den 21. juni 2023.

###

Beslutningsforslag fra Børne- og ungebyrådet

At komme ud i naturen gavner os unge. Vi bliver friskere og får et alternativ til at sidde foran en skærm, som ellers fylder meget i vores hverdag. I naturen møder vi også andre mennesker i alle aldre.

Desværre oplever vi i Børne- og ungebyrådet, at de grønne arealer og udeområderne i [adresse] ikke lever op til deres potentiale. Der er mange gode områder, som i dag ikke bliver udnyttet. Enten er der kun faciliteter til de helt små børn, eller også mangler der helt basale ting som lys, bænke, skraldespande og lignende. Vi mener, at unge kan bruge udearealerne meget mere, hvis de blot blev tilpasset lidt. Ved at løse disse problemer vil vi give flere unge lyst til at komme udenfor, og det vil samtidig skabe mere liv i parker og udeområder.

Vi vil med dette forslag både forbedre skolernes udeområder, og de kommunale parker og udeområder, som mange unge bruger i deres fritid.

Børne- og ungebyrådet foreslår, at:

1. Forbedre en række grønne områder i kommunen med halvtag, bænke, lys og andre faciliteter, som gør det mere attraktivt for unge at bruge områderne.

2. Afskaffe det kommunale forbud mod højtalere i byens parker fredag og lørdag og i stedet indføre en retfærdig decibelgrænse.

3. Sikre inddragelse af børn og unge i fordelingen af midler til udefaciliteter i Børn og Unge afsat af Byrådet i 2020.

Motivation punkt 1:

I Børne- og ungebyrådet mener vi, at der er brug for at forbedre de offentlige parker og grønne områder i kommunen, så de i højere grad passer til, hvad unge efterspørger. Unge i [adresse] har brug for steder, hvor vi kan mødes med gamle og nye venner og som kan hjælpe med at skabe nye bånd og forstærke allerede eksisterende fællesskaber. Kommunens parker er oplagte til dette. Men mange af de grønne områder skal have bedre faciliteter for at være attraktive at bruge for unge. Vi foreslår, at der i flere parker er lygtepæle, skraldespande og overdækkede siddesteder, som fx træhytter med bordebænkesæt. Man kunne også have bedre muligheder for fysisk aktivitet, som bordtennisborde eller volleyballbaner. Vi har tidligere set, at unge er mødtes ved steder, som er tænkt til andre aldersgrupper, fx legepladser, og har forladt dem ikke særlig pæne. Ved at lave nogle områder med faciliteter, der især er tiltænkt unge, så tror vi, at unge vil passe bedre på dem. Det vil skabe bedre udeoplevelser for både yngre og ældre.

Forbedringerne skal ske i både omkringliggende byer, forstæderne og midtbyen. Vi foreslår, at kigge på disse områder: Klokkerparken i Åbyhøj, [adresse], [adresse], [adresse] i Lystrup og [adresse]. Det er selvfølgelig vigtigt, at lokalområderne, og især unge omkring parkerne inddrages i processen med at forbedre dem.

Vi håber, at vi med dette forslag vil kunne skabe nogle udeområder, som unge har lyst til at benytte, og hvor de føler, at der er plads til dem.

Motivation punkt 2:

Når man er ung, fylder skolen eller ungdomsuddannelsen meget, da det er vores fuldtidsbeskæftigelse. Men derudover betyder fester og gode stunder med vennerne også meget. Her mener vi, at Byrådet holder de unge væk fra parkerne, når man ikke må bruge højtalere i parker som [adresse] og Skanseparken efter kl. 20 i hverdagene og kl. 22 i weekenden. Børne- og ungebyrådet mener selvfølgelig, at parkernes naboer skal respekteres, og derfor vil vi gerne beholde det nuværende forbud i hverdagene, da folk her skal i skole og på arbejde. Men når man bor midt i en storby som [adresse], så skal respekten være gensidig, og derfor foreslår vi, at man indfører en retfærdig decibelgrænse fredag og lørdag i stedet for et forbud her. Der skal nemlig også være plads til, at vi unge kan høre musik ud på de sene timer nogle gange. Børne- og ungebyrådet mener, at forbuddet mod musik fra højtalere, som det er nu, er for voldsomt, og at det begrænser unges mulighed for at samles og hygge sig om sommeren. Og selvom parkerne både er for de stille og de mindre stille, så skal der være plads til unge i en by som [adresse] - en by hvor 164.461 af indbyggerne er under 30 år, svarende til 45,5% af byens samlede befolkning.

Børne- og ungebyrådet foreslår derfor, at der indføres en retfærdig decibelgrænse fredag og lørdag. Grænsen skal fastlægges i en dialog mellem dem, der er berørte af lyden og vi unge som bruger parkerne.

Motivation punkt 3:

Byrådet afsatte i 2020 30 mio. kr. til optimering og nytænkning af Børn og Unges udefaciliteter. På byrådsmødet d. 2. feb. 2022 blev de nærmere omstændigheder omkring fordelingen af midlerne fastsat. I Børne- og ungebyrådet ser vi meget positivt på, at man har valgt at prioritere forbedringer af udearealerne på blandt andet folkeskolerne.

Den første ansøgningsrunde er gennemført, men til den anden runde, har vi et ønske om, at det skrives tydeligt ind i ansøgningskriterierne, at elevernes ønsker til forbedringer skal inddrages. På mange af de skoler vi går på, oplever vi, at det ofte er udeområderne til de mindre elever, der bliver prioriteret, og at områderne til de større elever ikke er lige så fede. Vi tror, at det kan ændres ved at inddrage skolernes elevråd i ansøgningen om midler.

Når skolerne skal inddrage eleverne i ansøgningen til denne pulje, vil kommunens midler ikke blot blive brugt til, hvad de voksne synes er vigtigt, men også hvad børn og unge synes er vigtigt.

For at understrege hvor vigtigt det er, at børn og unge inddrages i ansøgningsprocessen, foreslår vi også, at det skrives tydeligt ind, at inddragelsen af børn og unge har en afgørende betydning, når det skal vælges, hvem der får tildelt midler.

INDSTILLING FRA MAGISTRATSAFDELINGEN FOR TEKNIK OG MILJØ

Svar på forslag fra Børne- og ungebyrådet om forbedring af udearealer for unge i [adresse]

Forbedrede faciliteter, mulighed for at spille musik og midler til udefaciliteter i Børn og Unge.

### Resume

Teknik og Miljø har udarbejdet svar på forslag for Børne- og Ungebyrådet om forbedring af udearealer for unge i [adresse]. Det foreslås, at Teknik og Miljø i samarbejde med Børne- og Ungebyrådet undersøger muligheden for, om fonde kan finansiere nye opholdsmuligheder i byens parker og grønne områder, så forslaget kan realiseres uden tilførsel af anlægsbudget.

Indstillingen indeholder desuden svar på forslag om musik i byens parker samt oplysninger om de unges involvering i uddeling af midler til udearealer i Børn og Unge.

### Beslutningspunkter

Det indstilles:

At 1) Teknik og Miljø i samarbejde med Børne og Unge-byrådet undersøger muligheden for, om fonde kan finansiere faciliteter til unge i byens parker og grønne områder i form af halvtag, bænke med mere

At 2) der generelt ikke opsættes belysning i parker og grønne områder udover udvalgte stier af hensyn til dyrelivet i tråd med Teknik og Miljøs praksis herfor

At 3) at der ikke arbejdes videre med forsøg på ændring af nuværende ordensreglement vedrørende musik i [adresse] og [adresse]. Østjyllands Politi er myndighed vedrørende den offentlige orden og kan fastsætte og håndhæve ordensreglementet. Politiet oplyser, at det ikke er muligt at håndhæve ordensbestemmelsen ud fra decibelgrænser

At 4) børn og unges inddragelse i fordelingen af midler til udefaciliteter i Børn og Unge tages til efterretning.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 22-03-2023

Kjeld Bertelsen:

Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 22. marts 2023 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 12-06-2023

Kjeld Bertelsen: 6

Fremsendes til [adresse] med bemærkning, at Magistraten i mødet den 12. juni 2023 anbefaler, at byrådet tiltræder Magistratsafdelingen for Teknik og Miljøs indstilling af 2. juni 2023.